SKRIFTLIG FORESPØRGSEL E-2303/01

af Pere Esteve (ELDR) til Kommissionen

(31. juli 2001)

Om: Europæisk agentur for øområder

I forbindelse med Det Europæiske Fællesskabs første søjle er det fastslået, at Det Europæiske Fællesskab for at nå de mål, der er opstillet for det bl.a. stor konkurrenceevne og konvergens for økonomiske resultater, økonomisk og social samhørighed og solidaritet mellem medlemsstaterne skal oprettes et fælles marked.

Virksomheder i øområder uden for den yderste periferi er marginaliseret fra kontinentet, og det begrænser deres konkurrenceevne i alvorlig grad, fordi de har meget større transportomkostninger end alle andre områder på det europæiske kontinent og ikke har adgang hverken til jernbaner eller motorveje eller andre former for landtransport. Dette er virkeligt et handicap i et frihandelsområde som EU's fælles marked.

De europæiske agenturer have bl.a. til opgave at fremme virksomheden på det indre marked ved at udføre regulerende funktioner, tilbyde industrisektorerne tjenesteydelser osv. Oprettelsen af et europæisk agentur for øområder er et nødvendigt og hensigtsmæssigt instrument for at opveje den manglende adgang til frihandelsområdet, som øområderne uden for den yderste periferi lider under. Et europæisk agentur for øområder kunne også løse de tekniske problemer, der opstår på grund af områders økarakter. Det bør erindres, at der bor over 14 millioner europæere i de europæiske øområder.

Balearerne er på den anden side en region, der har enestående erfaringer i Europa med oprettelse og ledelse af Imedoc, en officiel institution, der allerede har virket i årevis, og som omfatter øerne i det vestlige Middelhav, dvs. Korsika, Sardinien, Sicilien og Balearerne. Balearerne deltager i den europæiske økonference og er et område, som er særdeles velkendt overalt i Europa på grund af turismen.

Hvad er Kommissionens mening om, at det er vanskeligt for visse europæiske regioner at få adgang på lige fod med andre til et så grundlæggende princip i EU som det frie marked og fri konkurrence? Er Kommissionen indforstået med, at der oprettes et europæisk agentur for øområder? Agter den at støtte oprettelse af et europæisk agentur for øområder? Vil Kommissionen overveje muligheden for at placere det på Balearerne?

Hvilke skridt skal der tages for officielt at opstille Balearerne som kandidat til hjemsted for et europæisk agentur for øområder?

Svar afgivet på Kommissionens vegne af Romano Prodi

(19. september 2001)

Som det ærede medlem ved, har Kommissionen indledt en undersøgelse af situationen for øerne i Unionen. Som led i undersøgelsen vil der blive oprettet en database over øregionerne, og der vil blive foretaget en objektiv diagnose af situationen, der skal omfatte en opregning og en vurdering af problemerne i øområderne og de særlige behov, som øer har. En gennemgang af de eventuelle hindringer for øvirksomheder med hensyn til fuld udnyttelse af fordelene ved det indre marked vil indgå i diagnosen. Der vil ligeledes blive foretaget en analyse af de foranstaltninger og politikker, medlemsstaterne og Unionen udvikler med henblik på at afbøde de eventuelle forsinkelser for øernes udvikling. Den videnskabelige undersøgelse har dog ikke til formål at drøfte berettigelsen af et europæisk agentur for øområder.

De første resultater af undersøgelsen forventes i løbet af første halvår 2002. Undersøgelsen skal vare et år. Kommissionen ønsker, at der indledes drøftelser, så snart resultaterne er blevet offentliggjort.

Indtil resultaterne foreligger tager Kommissionen det ærede medlems forslag til efterretning, omend den ikke kan udtale sig herom på nuværende tidspunkt. Spørgsmålene vedrørende oprettelse af et europæisk agentur for øområder og etablering af dette på Balearerne er tiden ikke moden til.